Ծաղկաբերդ (համայնք, Քաշաթաղի շրջան)

Ծաղկաբերդ, համայնք Արցախի Հանրապետության Քաշաթաղի շրջանում։ Ներկայում համայնքի ամբողջ տարածքը գտնվում է Ադրբեջանի զինված ուժերի վերահսկողության ներքո և Արցախի Հանրապետության կողմից համարվում է օկուպացված։

Աշխարհագրություն 
Համայնքը տեղաբաշխված է Արցախի Հանրապետության հարավարևմտյան մասում։ Ունի լեռնային տեղանք։ Համայնքի տարածքն 6448,3 հա է, որից 3431,3 հա-ն անտառային հողեր են։ Համայնքի սահմաններով է հոսում Հագարի գետը։

Բերձոր շրջկենտրոնից հեռու է 32 կմ, իսկ մայրաքաղաք Ստեփանակերտից` 80 կմ։

Վարչատարածքային բաժանում և համայնքային կյանք 
Համաձայն Արցախի Հանրապետության վարչատարածքային բաժանման՝ Ծաղկաբերդ համայնքն իր մեջ ներառում է Ծաղկաբերդ և Մարաթուկ գյուղերը։

Համայնքում գործում էր գյուղապետարան, բուժկետ, միջնակարգ դպրոց։ 

Համայնքն ապահովված էր էլեկտրաէներգիայով, հասանելի էին բջջային, ինտերնետ կապի միջոցներն ու ռադիոհեռուստատեսությամբ։

Գործում էր ինքնահոս ջրամատակարարման համակարգ, որը սնվում էր 2 ակունքից։ Առկա էին նաև խմելու ջրի համար պիտանի անհատական շուրջ 40 ջրհորներ, ինչպես նաև սեզոնային բնական աղբյուր-առվակներ։

2015 թվականի դրությամբ համայնքային ճանապարհները բնահողային էին, խճից և չմշակված այլ նյութերից։

Համայնքը միացված էր հանրապետության տրանսպորտային կապին, մասնավորապես՝ Կովսական-Բերձոր-Կովսական երթուղով։

Բնակչություն 
Ծաղկաբերդ համայնքի բնակչությունը 2015 թվականի դրությամբ կազմել է 329 մարդ, որոնք կազմել են 66 տուն։ Նույն թվականի դրությամբ Ծաղկաբերդ գյուղում բնակվել է 221 մարդ, որոնք կազմել են 61 տուն։ Մարաթուկ գյուղում բնակվել է 18 մարդ, որոնք կազմել են 5 տուն։

Կրթություն 
Ծաղկաբերդ համայնքում գործում էր միջնակարգ դպրոց, որտեղ 2015 թվականի դրությամբ սովորում էր 46 աշակերտ։

Տնտեսություն 
Համայնքի բնակչությունը հիմնականում զբաղվել է գյուղատնտեսությամբ՝ հողագործությամբ և անասնապահությամբ։ Համայնքի տարածքի 2868,0 հա-ը գյուղատնտեսական նշանակության են։

Ծանոթագրություններ 

Քաշաթաղի շրջանի համայնքներ